Valtionvarainministeriö tehostaa toimintaansa hallitun rakennemuutoksen kautta. Ensimmäisinä toimenpiteinä alkoholiveroyksikkö sulautetaan autoveroyksikköön. Tämä tarkoittaa myös veron kantamisen perusteiden ja asiaan liittyvien verolakien yhtenäistämistä.
Hallituksen esitys uudeksi alkoholiverolaiksi
Hallituksen ehdotus uudeksi alkoholiverolaiksi noudattaa voimassaolevan autoverolain hyväksi ja Euroopan yhteisöjen oikeussääntöjen kanssa yhteensopivaksi havaittua käytäntöä. Kaikesta alkoholista perittävä verotaso halutaan pitää Suomessa ylhäisenä koska se on valtionvarainministeriön teettämän salaisen selvityksen mukaan merkittävä valtiontalouden fiskaalinen komponentti. Myös sosiaali- ja terveysministeriö on tiedottanut, että kotimainen terveydenhuolto ei selviä 5,5 miljoonasta päivittäin juopuvasta kansalaisesta. Euroopan yhteisöjen oikeussääntöjen mukaisesti jäsenvaltio voi  periä maahantuonnin yhteydessä veroja mutta kuitenkin vain niin, että maahantuotavasta alkoholista perittävä vero ei missään olosuhteissa ole suurempi kuin vastaavan kotimaisen alkoholijuoman vero. Kansallisella alkoholiverotuksella ei saa syrjiä EU:n sisämarkkinoiden alkoholikaupankäyntiä. 

Alkoholiverolain säädös veron määräytymisestä

Kaikesta alkoholista kannettava vero on alkoholiverolaissa tarkemmin määriteltävän vastaavan alkoholijuoman yleinen kuluttajahinta verotusajankohtana kerrottuna kertoimella k, jonka arvo saadaan kaavasta: k=0,85*(p*H*c- V)/H jossa p on alkoholitilavuusprosentti, H on alkoholijuoman alkoholiverolain säännöksiä soveltaen määrätty yleinen kuluttajahinta juoman valmistusajankohtana, c on alkoholijuoman verotusarvon osuutta tarkoittava kerroin sekä V on elintarvikeministeriön salaiseksi määritelty juomakohtainen sosiaaliturvakerroin. Mikäli kyseiselle juomalle ei löydy omaa kerrointa V, voi tullilaitos halutessaan käyttää jotain muuta kerrointa.

Viinarallin lopettamiseksi valtio on päättänyt yhtenäistää kotimaisen ja tuontiviinan verokannat ja verovapaista tuontikiintiöistä luovutaan. Vero määrätään samansuuruiseksi, kuin vastaavalla viinapullolla Suomessa. Mietojen juomien, joita myydään myös vähittäiskaupassa, vero lasketaan K-kauppojen ja Alkon painotetun keskihinnan mukaan. Laskelmaan voidaan asiakkaan erityisestä kirjallisesta anomuksesta sisällyttää myös Lidl:in hinta.
Jos Suomen markkinoilta ei löydy vastaavaa viinapulloa, lasketaan vero lähinnä vastaavan viinapullon mukaan. Tähän vaikuttaa viinan tyyppi (brandy, viski ym.) sekä alkoholi- ja sokeripitoisuus. Tullilaboratorio suorittaa tarvittavat tutkimukset tuojan omalla kustannuksella. Tutkimuksia ei tarvita, mikäli viinapullon mukana tulee vaatimuksenmukaisuustodistus. Tämän lisäksi Suomen kohdalla tulee vielä varmistaa ettei atsovärejä ole käytetty.
Huolimatta vaadituista asiakirjoista, kaikki pullot pitää käydä näyttämässä alkoholikatsastuskonttorilla, missä tarkistetaan että pullot tai tölkit ovat asianmukaisessa kunnossa ja että niitä ei ole avattu. Jos kuitenkin viinapullo tuodaan maahan käytettynä, katsastusmiehen tulee varmistaa, että sisältö vastaa tuoteselostetta. Mikäli käytettyä pulloa ei katsasteta 30 vuorokauden kuluessa maahantuonnista, määrätään pullolle ulosottokelpoinen uuden vastaavan pullon alkoholivero korotettuna kertoimella 2,25.
Jos henkilö on asunut ulkomailla vähintään vuoden ajan, saa maahan tuoda tiettyyn eurorajaan saakka verotonta viinaa. Edellytyksenä on, että tämä viina on ostettu omaan käyttöön ja sitä on käytetty vähintään 6 kk ajan. Pullojen tulee siis olla korkattuja ja niiden sisällöstä pitää puuttua vähintään 30%. Lisäksi tarvitaan puolueettomien täysi-ikäisten todistajien valaehtoiset lausunnot, että maahanmuuttaja on itse kuluttanut tämän alkoholin juomalla, eikä suinkaan veroa kiertääkseen kaatanut viinaa viemäriin. Ostokuitit on luonnollisesti esitettävä puolen vuoden takaa.
Muuttoviinaa ei saa luovuttaa kotimaassa toiselle, vaan se pitää juoda itse. Paitsi jos sitä säilyttää hyllyssä vähintään kolme vuotta ostopäivästä (josta vähintään vuosi Suomessa), jonka jälkeen pullosta saavat hörpätä muutkin kuin perheenjäsenet. Jos pullon omistaja on kuitenkin estynyt itse juomaan pullosta, mutta känniin pitää päästä, voi joku ulkopuolinenkin koskea pulloon, tosin vain sillä edellytyksellä, että alkoholi kuitenkin päätyy pullon omistajan vereen.
Kotimaasta ostettuun virallisen maahantuojan eli Alkon maahantuomaan viinaan ei saa laittaa enempää kuin 50% blandista, muuten alkoholivero menee uudelleen maksuun uuden korkkaamattoman tuotteen verokannan mukaisesti. Tuontiviinaan ei saa laittaa kuin 33% blandista, sillä eihän sitä tiedä mitä sinne on jo ulkomailla sekoitettu. Viinan kaataminen pullosta toiseen johtaa aina alkoholiveron perimiseen täysimääräisenä uuden ja korkkaamattoman pullon mukaisesti.
Oma- ja pienpanimovalmisteet tulee hyväksyttää VTT:n laboratoriossa. Tasaisen laadun takaamiseksi ja erilaisia testejä varten tutkittavaksi pitää omalla kustannuksellaan toimittaa vähintään kuusi identtistä pulloa. Kotimaassa tehdyn omavalmisteen pitää olla pullotettu kierrätyspulloon, tai mikäli pullo ei ole kierrätettävä, sille täytyy itse järjestää kierrätys tai siitä pitää etukäteen jo maksaa jätemaksu. Mikäli omavalmisteen teossa ei ole käytetty ns. kotiviinipakkauksia tulee pakkauksen vaatimustenmukaisuus osoittaa viranomaisen erikseen määrittelemällä tavalla. Pullotusta valvoo elintarvikelaboratorio. Etiketin vaihto tulkitaan tuottamukselliseksi viranomaisen erehdyttämiseksi ja siitä voidaan tuomita enintään 60 päiväsakkoon tai kahdeksi vuodeksi vankeuteen.
Kunnallinen terveydenhuolto ei huolehdi kuin niistä alkoholimyrkytyksistä, jotka johtuvat virallisen maahantuojan tuomista viinoista. Omatuontiviinoista johtuvat myrkytykset ja niiden jälkiseuraukset eivät kuulu sosiaaliturvan piiriin, vaan ne täytyy hoitaa yksityisellä puolella. Tiettävästi vakuutusyhtiöt eivät myöskään myönnä koti-, henki- tai tapaturmavakuutuksia henkilöille, joiden hyllyssä on maahantuontiviranomaisten ilmoituksen mukaan muun kuin Alkon maahantuomia alkoholijuomia.
Myös moottoripyöristä maksetaan sekavaa autoveroa
Yllä oleva pakina karrikoi motoristien kokemia ongelmia autoverolain kanssa. Moottoripyörien korkea erillisverotus ei palvele veron alkuperäisiä säätämisperusteita. Moottoripyöristä perittävän erillisveron nettovaikutus valtiontalouteen on erittäin pieni, vain muutamia miljoonia euroja. Moottoripyörien korkea erillisverotus toimii koko alan kehityksen jarruna ja on siten esteenä paitsi alan työllisyydelle niin myös valtion moottoripyöristä saatavien ALV-tulojen kasvulle. 
Lisätietoa moottoripyörien verotuksen epäkohdista: http://www.mmaf.fi/ tai http://www.smoto.fi/ sähköposti hannu.virta@smoto.fi puhelin 0400-956355